Projektas

 **ROKIŠKIO RAJONO SAVIVALDYBĖS TARYBA**

**S P R E N D I M A S**

**DĖL PATALPŲ PERDAVIMO PAGAL PANAUDOS SUTARTĮ**

2016 m. rugsėjo 23 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalis 26 puntu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsniu, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintu Savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašu, atsižvelgdama į Rokiškio jaunimo organizacijų sąjungos „Apvalus stalas“ 2016 m. rugpjūčio 30 d. prašymą Nr. AS/D-2016/15 „Dėl patalpų skyrimo“, Rokiškio rajono savivaldybės taryba n u s p r e n d ž i a:

1. Perduoti neatlygintinai valdyti ir naudotis pagal panaudos sutartį 10 metų Rokiškio jaunimo organizacijų sąjungai „Apvalus stalas“ jų įstatuose nurodytai veiklai vykdyti 48,61 kv. m patalpas (pažymėtos plane 1-22, 1-23, 1-24, 1-25), esančias Rokiškio rajono savivaldybei nuosavybės teise priklausančiame kultūros namų pastate (unikalus pastato numeris 7397-9001-2018, pažymėjimas plane 1C2p) Respublikos g. 96, Rokiškio m., ir įgalioti Rokiškio kultūros centro direktorių pasirašyti panaudos sutartį bei turto perdavimo-priėmimo aktą.

2. Atleisti Rokiškio jaunimo organizacijų sąjungą „Apvalus stalas“ nuo mokesčių už suteiktų patalpų eksploatavimo ir komunalines paslaugas ir šias išlaidas apmokėti iš Rokiškio kultūros centrui skiriamų asignavimų.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Julė Bražionienė

Rokiškio rajono savivaldybės tarybai

**SPRENDIMO PROJEKTO ,, DĖL PATALPŲ PERDAVIMO PAGAL PANAUDOS SUTARTĮ“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Rokiškio jaunimo organizacijų sąjunga „Apvalus stalas“, Rokiškio jaunųjų lyderių klubas kreipėsi, kad jų veiklai vykdyti būtų suteiktos patalpos. Lietuvos Respublikos valstybės ir savivaldybių turto valdymo, naudojimo ir disponavimo juo įstatyme bei Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintame Savivaldybės turto perdavimo panaudos pagrindais laikinai neatlygintinai valdyti ir naudotis tvarkos apraše numatyta, kad savivaldybės turtas gali būti perduotas naudotis pagal panaudos sutartį asociacijoms. Rokiškio jaunimo organizacijų sąjunga „Apvalus stalas“ įregistruota juridinių asmenų registre kaip asociacija, todėl paruoštas savivaldybės tarybos sprendimo projektas šiai asociacijai suteikti patalpas pagal panaudos sutartį Rokiškio kultūros centro pastate. Rokiškio jaunųjų lyderių klubas nėra įregistruotas kaip juridinis asmuo, kaip asociacija, todėl atskirai jiems suteikti patalpas nenumato įstatymas, tačiau jie galės naudotis tomis pačiomis patalpomis, kurios suteikiamos Rokiškio jaunimo organizacijų sąjungai „Apvalus stalas“.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Rokiškio rajono savivaldybės tarybos 2014 m. gruodžio 19 d. sprendimu Nr. TS-257 patvirtintas Savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas.

 **Sprendimo projekto esmė.**

 Sprendimo projekte numatyta Rokiškio jaunimo organizacijų sąjungai „Apvalus stalas“ suteikti 10 metų pagal panaudos sutartį 48,61 kv. m patalpas Rokiškio kultūros centro pastate (Respublikos g. 96. Rokiškis). „Apvalus stalas“ yra organizacija, vienijanti jaunimo organizacijas Rokiškio rajone, tai jaunimo interesus atstovaujanti ir jaunimo politiką rajone formuojanti organizacija, kurios tikslas skatinti jaunimo iniciatyvas, vykdyti jaunimo organizacijų lyderių mokymus, atstovauti jaunimo interesus santykiuose su vietos valdžia, todėl šiomis patalpomis galės naudotis ir Rokiškio jaunųjų lyderių klubo nariai. Asociacijos veikloje dauguma dalyvaujančiųjų yra mokyklinio amžiaus jaunimas, todėl nario mokestis nėra nustatytas, o pritraukiamos projektinės lėšos patalpų eksploatacijai negali būti naudojamos, todėl „Apvalus stalas“ prašo juos atleisti nuo mokesčių už patalpų eksploatavimo ir komunalines paslaugas, kas vidutiniškai per metus sudarytų apie 1 tūkst. eurų. Šio turto valdytojas – Rokiškio kultūros centras – sutinka, kad sprendime išvardintos patalpos būtų suteiktos Rokiškio jaunimo organizacijų sąjungai „Apvalus stalas“ pagal panaudos sutartį, ir sutinka padengti patalpų išlaikymo sąnaudas.

 **Galimos pasekmės, priėmus siūlomą tarybos sprendimo projektą:**

**teigiamos** – bus suteiktos patalpos Rokiškio jaunimo organizacijų sąjungai „Apvalus stalas“ jų įstatuose nurodytai veiklai vykdyti;

**neigiamos** – nebus.

**Finansavimo šaltiniai ir lėšų poreikis**.

 Jeigu bus atleista nuo mokesčių už suteiktų patalpų eksploatavimo ir komunalines paslaugas, šis mokestis per metus vidutiniškai sudarytų1 tūkst. eurų.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir viešųjų pirkimų skyriaus vedėja Julė Bražionienė